Sì. Le ai cjatade sot di un vieri mobil incarulât, sul cjast, o miôr – fasìn i figos, dai – tal gno “loft”. Une balute di plastiche, mieze rosse e mieze trasparente, cun tal mieç un cercli di cartoncin e la muse di Michele Dancelli, il coredôr. Me veve regalade un gno bon probarbe, Remo. Mes regalave simpri, chês balutis, e cussì mi jeri fat une colezion cun Mercks, De VlÆminck, Gimondi, Basso, Bitossi, Motta, Adorni, Zilioli e vie indenant…
A Lignan, te splaze dai predis, a la colonie Rosa Mystica, o fasevi lis garis tes pistis di savalon, cun Fantin e altris canais. O fasevin il Zîr di Italie, la Freccia Vallone, la Milano-Sanremo e, cuntun paviment di capis, ancje la Parigi- Roubaix… si sa… il pavé…
E cualchi timp prime, prime che mi regalassin il mappamondo, mi jeri fat une mê cosmogonie. Mi disevin che la Tiere e jere taronde ma jo le viodevi plate e alore mi soi dit: e sarà taronde come la balute di Dancelli. Nô o sin a stâ sul cartoncin, la emisfere sot di nô, chê rosse, e je la Tiere vere e proprie, la emisfere parsore di nô, chê trasparente, e je il cîl.
La mê cosmogonie e je durade pôc… cuant che Bertulin mi à regalât il mappamondo alore dut al è deventât clâr.
Figuraitsi che al dì di vuê e je int adulte che e pense a la Tiere come a la balute di Dancelli! E no ju metin tal manicomio. Cui sa parcè.
Bon. Dutis chestis nainis mi son tornadis iniment vuê, tal “loft”… cui sa cemût mai che la balute, uniche sorevivude de serie, e je saltade fûr cumò… no je la prime volte che o scovi il cjast…
di Checo Tam
#941
fur_Latn fur_Latn fur_Latn fur_Latn fur_Latn fur_Latn fur_Latn tha_Thai